SL Uradni list Evropske unije C 127/6

Končno poročilo pooblaščenca za zaslišanje v zadevi št. COMP/39.165 – Ravno steklo

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 127/09)

Osnutek odločbe je podlaga za naslednje ugotovitve:

UVOD

Komisija je 22. in 23. februarja ter 15. marca 2005 izvedla nenapovedane preiskave v prostorih več proizvajalcev ravnega stekla, ki spadajo v koncerne Pilkington, Asahi/Glaverbel, Saint–Gobain in Guardian. Koncern Asahi/Glaverbel je 2. marca 2005 vložil prošnjo za imuniteto pred globami ali kot drugo možnost za znižanje glob v skladu z Obvestilom o prizanesljivosti iz leta 2002 (1). Na podlagi informacij, zbranih med preiskavo, je Komisija predhodno zaključila, da so bila zgoraj navedena podjetja v obdobju med 9. januarjem 2004 in 22. februarjem 2005 udeležena pri enkratni in dolgotrajni kršitvi člena 81 Pogodbe ES in člena 53 Sporazuma EGP najmanj na območju EGP, s katero so določala povišanja cen, najnižje cene in druge poslovne pogoje za štiri kategorije proizvodov iz ravnega stekla, in sicer za steklo float, nizkoemisijsko steklo, lamelirano steklo in neobdelana ogledala ter da so si poleg tega izmenjavala občutljive poslovne informacije.

PISNI POSTOPEK

Obvestilo o nasprotovanju in odgovori

Komisija je 12. marca 2007 poslala Obvestilo o nasprotovanju naslednjim strankam: podjetjem Asahi Glass Company Limited („Asahi“), Glaverbel SA/NV („Glaverbel“, ki se je 1. septembra 2007 preimenovalo v „AGC Flat Glass Europe SA“), Guardian Europe S.à.r.l. in njegovemu matičnemu podjetju Guardian Industries Corporation (v nadaljnjem besedilu „Guardian“), Pilkington Deutschland AG, Pilkington Group Limited, Pilkington Holding GmbH (v nadaljnjem besedilu „Pilkington“), Compagnie de Saint–Gobain SA in Saint–Gobain Glass France SA (v nadaljnjem besedilu „Saint–Gobain“).

Naslovniki so Obvestilo o nasprotovanju prejeli med 13. in 15. marcem 2007, rok za odgovor pa je bil 7. maj 2007. Vse stranke so zaprosile za podaljšanje roka za predložitev odgovorov. Na podlagi utemeljenih prošenj strank sem roke podaljšal, in sicer koncernu Saint–Gobain do 11. maja 2007, podjetjema Asahi in Glaverbel do 14. maja 2007 ter koncernu Pilkington do 21. maja 2007. Vse stranke so odgovore predložile pravočasno.

Vpogled v dokumentacijo

Stranke so imele vpogled v dokumentacijo Komisije, ki so jo prejele na DVD-jih skupaj z Obvestilom o nasprotovanju. Izkazi uspeha podjetij in dokumenti, predloženi Komisiji v okviru Obvestila o ugodni obravnavi, so bili dostopni v prostorih Komisije.

USTNI POSTOPEK

Ustno zaslišanje

Na ustnem zaslišanju 7. junija 2007 so sodelovala in predstavila svoje poglede podjetja Asahi, Glaverbel in Guardian. Podjetje Asahi se je osredotočilo na vprašanje odgovornosti matičnih podjetij, podjetje Glaverbel je poudarilo pomen sodelovanja s Komisijo, podjetje Guardian pa je v glavnem pojasnjevalo svojo specifično poslovno strukturo.

OSNUTEK ODLOČBE

Menim, da osnutek odločbe, ki je bil predložen Komisiji, vključuje le ugovore, glede katerih so imele stranke priložnost izraziti svoje poglede.

Zato menim, da so bile pravice strank do pisne in ustne izrazitve mnenj v tej zadevi spoštovane.

Bruselj, 21. novembra 2007 Serge DURANDE

(1) UL C 45, 19.2.2002, str. 3.